P. Kresák, poslanec: (2001-12-18):
J. Migaš, predseda NR SR: Ako o celku. Čiže prezentujme sa a hlasujme. Hlasujeme o návrhu zákona ako o celku. (Hlasovanie.) Prítomných je 98 poslancov, za 76, proti nikto, zdržalo sa 18, nehlasovali 4. Konštatujem, že sme schválili vládny návrh zákona, ktorým sa ustanovujú podmienky vydávania aproximačných nariadení vlády Slovenskej republiky. Teraz budeme hlasovať o návrhu uznesenia k návrhu rozpočtu Exportno-importnej banky Slovenskej republiky na rok 2002 (tlač 1227). Spravodajcom k tomuto bodu je pán poslanec Benkovský. Nech sa páči, uveďte hlasovanie. M. Benkovský, poslanec: Ďakujem za slovo. Vážené kolegyne, kolegovia, v rozprave nevystúpil žiaden z poslancov Národnej rady Slovenskej republiky, preto odporúčam, aby sme pristúpili k hlasovaniu o uznesení, ktoré je prílohou správy Výboru Národnej rady Slovenskej republiky pre financie, rozpočet a menu k návrhu rozpočtu Exportno-importnej banky Slovenskej republiky na rok 2002 (tlač 1227a). Odporúčam hlasovať, že Národná rada Slovenskej republiky súhlasí s návrhom rozpočtu Exportno-importnej banky Slovenskej republiky na rok 2002, ktorý rozpočtuje náklady vo výške 583 751 000 SK a výnosy vo výške 709 886 000 Sk. Pán predseda, prosím, dajte hlasovať. J. Migaš, predseda NR SR: Prezentujme sa a hlasujme o navrhnutom uznesení, hlasujeme. Hlasujeme o tlači 1227, o uznesení k návrhu rozpočtu Exportno-importnej banky Slovenskej republiky na rok 2002. (Hlasovanie.) Prítomných je 106 poslancov, za 77, proti nikto, zdržalo sa 28, nehlasoval 1. Konštatujem, že sme prijali uznesenie Národnej rady Slovenskej republiky, ktorým sme schválili návrh rozpočtu Exportno-importnej banky Slovenskej republiky na rok 2002. Pokračujeme hlasovaním o návrhu uznesenia k návrhu doplnku č. 2 k použitiu majetku Fondu národného majetku Slovenskej republiky v roku 2001 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov a návrhu na použitie majetku Fondu národného majetku Slovenskej republiky v roku 2002 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov (tlač 1219). Prosím spravodajcu poslanca Volfa, aby hlasovanie uvádzal. Nech sa páči. J. Volf, poslanec: Ďakujem pekne. Poprosím vás, pán predseda, že by ste dali hlasovať o návrhu uznesenia, ktoré hovorí, že Národná rada schvaľuje návrh doplnku č. 2 k použitiu majetku fondu a súčasne schvaľuje návrh na použitie majetku Fondu národného majetku na rok 2002. J. Migaš, predseda NR SR: Prezentujme sa a hlasujme. Hlasujeme o uvedenom uznesení, ktoré predniesol spravodajca. Hlasujeme. (Hlasovanie.) Prítomných je 102 poslancov, za 76, proti nikto, zdržalo sa 25, nehlasoval 1. Konštatujem, že sme schválili uznesenie Národnej rady k doplnku č. 2 k použitiu majetku Fondu národného majetku Slovenskej republiky v roku 2001 a návrhu na použitie majetku Fondu národného majetku v roku 2002. Ďalším bodom na hlasovanie je návrh uznesenia k návrhu rozpočtu nákladov na činnosť Fondu národného majetku Slovenskej republiky na rok 2002 (tlač 1220). Aj tu je spravodajcom pán poslanec Volf. Nech sa páči. J. Volf, poslanec: Ďakujem. Pán predseda, poprosím vás, aby ste dali hlasovať o návrhu uznesenia Národnej rady, ktorým schválime návrh rozpočtu nákladov na činnosť Fondu národného majetku Slovenskej republiky na rok 2002. J. Migaš, predseda NR SR: Prezentujme sa a hlasujme. Hlasujme o uznesení, ako ho predniesol pán poslanec, pán spravodajca Volf. Hlasujeme. (Hlasovanie.) Prítomných je 103 poslancov, za 78, proti nikto, zdržalo sa 21, nehlasovali 4. Konštatujem, že sme prijali uznesenie Národnej rady Slovenskej republiky, ktorým sme schválili rozpočet nákladov na činnosť Fondu národného majetku Slovenskej republiky na rok 2002. Nasleduje hlasovanie o návrhu uznesenia k návrhu rozpočtu Sociálnej poisťovne na rok 2002 (tlač 1179). Spravodajcom je pán poslanec Mesiarik. Nech sa páči, uveďte návrh uznesenia. M. Mesiarik, poslanec: Ďakujem za slovo, pán predseda. Pán predseda, prosím, aby ste dali hlasovať o návrhu uznesenia Národnej rady k návrhu rozpočtu Sociálnej poisťovne na rok 2002 s tým, že uznesenie schvaľuje tento rozpočet celkových zdrojov 95 240 746 000 Sk a celkové výdavky 90 496 371 000 Sk. Ostatný text uznesenia máte v materiáloch. Prosím, dajte hlasovať. J. Migaš, predseda NR SR: Prezentujme sa a hlasujme. Hlasujeme. (Hlasovanie.) Prítomných je 102 poslancov, za 76, proti 19, zdržalo sa 5, nehlasovali 2. Konštatujem, že sme prijali uznesenie Národnej rady Slovenskej republiky, ktorým sme schválili návrh rozpočtu Sociálnej poisťovne na rok 2002. Pokračujeme hlasovaním o návrhu uznesenia k návrhu rozpočtu Národného úradu práce na rok 2002 (tlač 1173). Pripomínam, že hlasujeme o novom znení návrhu uznesenia. Poprosil by som spoločného spravodajcu poslanca Halmeša, aby hlasovanie uvádzal. Nech sa páči, pán poslanec. F. Halmeš, poslanec: Ďakujem, pán predseda. Môžeme hlasovať o návrhu na uznesenie Národnej rady o rozpočte Národného úradu práce, ktorý oproti pôvodnému bol zmenený o 300 mil. Sk, ktoré boli určené na zdravotníctvo s tým, že a) budeme konštatovať, že bol návrh predložený v súlade so zákonom o zamestnanosti, b) zdroje tvoria úhrnom celkom 15 342 mil. Sk a výdavky 12 112 890 tis. Sk s tým, že je znížený garančný fond o 160 mil. Sk. Prosím, pán predseda, aby sa o tomto návrhu uznesenia hlasovalo. J. Migaš, predseda NR SR: Prezentujme sa a hlasujme. Hlasujeme o zmenenom uznesení, ako ho uviedol pán poslanec, pán spravodajca Halmeš. Hlasujeme. (Hlasovanie.) Prítomných je 108 poslancov, za 74, proti 23, zdržalo sa 9, nehlasovali 2. Konštatujem, že sme prijali uznesenie Národnej rady Slovenskej republiky, ktorým sme schválili návrh rozpočtu Národného úradu práce na rok 2002. Panie poslankyne, páni poslanci, teraz by sme mali hlasovať o bodoch 53, 54, 55, 56, 57. Pán minister Čarnogurský ma poprosil, že by chcel byť prítomný na hlasovaní o týchto bodoch, preto o týchto bodoch budeme hlasovať neskôr na konci bloku, ktorý dnes máme odhlasovať. Čiže budeme hlasovať o bode č. 72, a to o návrhu poslancov Národnej rady Slovenskej republiky Petra Kresáka a Ladislava Orosza na vydanie zákona, ktorým sa mení a dopĺňa zákon Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov (tlač 1130), druhé čítanie. Čiže budeme hlasovať teraz o tlači 1130, druhé čítanie. Spravodajcom je pán poslanec Hort. Nech sa páči, uveďte hlasovanie v rámci druhého čítania.